tartuNLP/wikipedia-smugri-20251201 huggingface dataset:
Zugi järv

Zugi järv (saksa keeles "Zugersee") on järv Šveitsis Zugi kantonis. 
Järve pindala on 38,3 km², maht 3,18 km³, suurim sügavus 198 m ja pinna kõrgus merepinnast 413 m. Ta on põhja-lõuna suunas välja venitatud. Maksimaalne pikkus on 13,7 km ja maksimaalne laius 4,6 km. Kõige kitsamas kohas Chiemeni ja Lothenbachi vahel on vastaskaldad teineteisest umbes 1000 m kaugusel. 
Järv on pindalalt Šveitsi järvede seas 10. kohal. 
Järvest voolab läbi Lorze jõgi. 
Järve valgala koos järve pinnaga on 246 km².
Tähtsamad asulad järve kaldal on Zug, Cham, Arth ja Walchwil. 
Järv on tuntud oma päikeseloojangute poolest. Zugi linna vastas järve läänekalda põhjaosas ei ole mägesid. Seetõttu on horisont vaba ja päike loojub otsekui järve. Selline vaatepilt on Šveitsis haruldane.
Budapesti XIV ringkond

Budapesti XIV ringkond (ungari keeles "Budapest XIV. kerülete") on Budapesti haldusjaotuslik ringkond, mis asub kesklinnast idas. Ringkond kannab samuti nime Zugló.
Linnaosa pindala on 18,13 km², elanike arv umbes 120 000. Seal on nii eramuid kui ka kõrgeid korterelamuid. Zugló lääneosas asub linnapark Városliget.
Budapesti XV ringkond

Budapesti XV ringkond (ungari keeles "Budapest XV. kerülete") on ringkond Budapesti põhjaosas, kesklinnast kirdes. Ringkond moodustati 1950. aastal Budapestiga liidetud Rákospalota linnast ja Pestújhelyi vallast.
Budapesti XXII ringkond

Budapesti XXII ringkond (ungari keeles "Budapest XXII. kerülete") on ringkond Budapesti lõunaosas Doonau paremkaldal. Ringkond kasutab ka nime Budafok–Tétény.
Ringkond moodustati 1950. aastal Budapestiga liidetud Budafoki linnast ning Nagytétényi ja Budatétényi vallast.
Ringkonnas on 4 linnaosa: Baross Gábor-telep, Budafok, Budatétény ja Nagytétény.
Radovan Karadžić

Radovan Karadžić (sündinud 19. juunil 1945 Petnjicas) on Bosnia serblasest endine poliitik, luuletaja ja psühhiaater, Serblaste Vabariigi president 7. aprillist 1992 19. juulini 1996. Ta oli 1996. aastast alates rahvusvaheliselt tagaotsitav süüdistatuna sõjakuritegudes ja genotsiidis Bosnia sõja ajal. Tema juhtimisel viidi läbi etnilist puhastust Bosnias. Ta tabati juulis 2008.
Tagaotsitavana.
Endine bosnia-serblaste liider Radovan Karadžić elas pärast Daytoni rahuleppe sõlmimist USA kaitse all kuni rikkus “salajast lepet“, mis sõlmiti Karadžići ja Bosnia rahuläbirääkimisi juhtinud Richard Holbrooke vahel ööl vastu 19. juulit 1996. aastal, millega Karadžić oli lubanud jääda eemale poliitikast. Ta oli CIA kaitse all kuni saatuslikuks saanud telefonikõneni, milles üritas korraldada kohtumist oma vanade parteikaaslastega.
Süüdistused sõja- ja inimsusvastastes kuritegudes.
Karadžićit süüdistatakse 1995. aasta Srebrenica veresauna organiseerimises (milles tapeti umbes 8000 Bosnia moslemit), genotsiidis, sõjakuritegudes, inimsusvastastes ja muudes kuritegudes, mille hulgas on 43 kuud kestnud Sarajevo piiramises ja pommitamises, mille käigus suri üle 11 000 inimese, kohalike bosnialastest ja horvaatidest poliitikute ja intellektuaalide tapmiskäsu andmine, tsiviilisikute küüditamine ning elamute, ärihoonete ja pühapaikade purustamine
Cēsise rajoon

Cēsise rajoon oli 1. juulini 2009 1. järgu haldusüksus (rajoon) Lätis.
Rajoonis oli 2 linna (Cēsis ja Līgatne) ja 22 valda.
85% elanikest olid lätlased.
Daugavpilsi rajoon

Daugavpilsi rajoon oli 1. juulini 2009 1. järgu haldusüksus Lätis. 
Rajoonis oli 2 linna (Ilūkste ja Subate) ja 22 valda.
Umbrid

Umbrid olid itali hõim, mis asustas 1. aastatuhandel eKr Apenniini poolsaarel ala, mida tänapäeval tuntakse Umbriana ja mõnd sellega piirnevat ala. Umbrite kultuur oli tugeva etruski mõju all. Nad rääkisid ladina keelele lähedast umbri keelt, millest on säilinud paarkümmend pealiskirja. 308 eKr sattusid nad Rooma võimu alla ja romaniseerusid kiiresti.
Tähtsamad umbrite rajatud linnad olid Ameria (Amelia), Ariminum (Rimini), Asisium (Assisi), Iguvium (Gubbio), Interamna (Terni), Perusia (Perugia) ja Spoletium (Spoleto).
Umbritest pärines Rooma kirjanik Plautus.
Phoebe

Phoebe (Saturn IX) on Saturni kaaslane. 
Selle avastas 17. märtsil 1899 William Henry Pickering fotode järgi, mille oli teinud DeLisle Stewart 16. augustil 1898 Arequipas. See on esimene planeedi kaaslane, mis avastati fotode järgi. 
Ta sai nime titaan Phoibe järgi. 
Phoebe on enam-vähem kerakujuline. Tema läbimõõt on 220 km.
Ed Dâkhla

Ed Dâkhla on linn Maroko poolt okupeeritud Lääne-Saharas. Asub kitsal Atlandi ookeani ulatuval Río de Oro poolsaarel.
Ed Dâkhla on elanike arvult pealinna El Aaiúni järel riigi teine linn.
Linna asutasid 1502. aastal hispaania kolonistid ja see kandis nime Villa Cisneros. Hiljem oli see Río de Oro provintsi pealinn.
Hispaania kodusõja ajal oli linnas sõjavangide laager. Hispaanlased ehitasid linna kiriku ja sõjaväekindluse.
1975–1979 oli Ed Dâkhla Mauritaania Tiris al-Gharbiyya provintsi keskus.
Peamine majandusharu on kalandus.
Hulkur Rasmus

"Hulkur Rasmus" on Astrid Lindgreni lasteraamat.
Sisu.
Rasmus on poiss, kes elab lastekodus. Tal on seal head sõbrad, kuid talle ei meeldi seal. Laste hoolitseja Hök on väga kuri ning ei saa aru, kui raske lastel on.
Kord tulid poeomanik ja ta naine lastekodusse, et endale laps valida. Kõik lastekodu lapsed pesid ennast puhtaks, panid ilusti riidesse ja käitusid korralikult. Proua ja härra olid väga jõukad. Nad istusid koos Hökiga pingil ja jälgisid lapsi. Rasmus lootis väga, et saab koos nendega elama hakata, ning unistas juba poe maiustuste osakonna juhatajaks saamisest. Poiss püüdis endast head muljet jätta, kuid kõik läks untsu ja ta nägi kohmakas välja. Olgugi, et ta oli väga sõbralik ja lahke poiss, tundus, nagu oleks ta kombetu. Rasmus oli väga kurb, kui nägi, et proua ja härra vankrisse istus hoopis lokkis peaga tüdruk.
Poiss kartis Hökilt ebaõnnestunud päeva eest karistada saada ja otsustas põgeneda. Ühel ööl, kui Gunnar ja ülejäänud lapsed juba magasid, hiilis Rasmus ettevaatlikult uksest välja. Hök kuulis väljas kahtlast müra ja valgustas taskulambiga õue, kuid väikest poissi ta ei näinud. Kui Höki toas oli tuli kustus, läks Rasmus edasi. Hea oli olla vaba.
Varsti tekkis poisil mure: ta ei teadnud, kus öö veeta. Õnneks leidis väsinud poiss siiski küüni, kus tukastada. Hommikul, kui ta ärkas, kuulis ta enda kõrval köhimist. Peagi märkas ta hulkur Oskarit. Nad said sõpradeks ja Oskar lubas Rasmusel koos temaga hulkuda, kuni Rasmus endale vanemad leiab. Ta polnud pahane, et väike poiss lastekodust ära tuli. Sisimas oli Oskaril hea meel, et ta ei pidanud üksi hulkuma.
Nad kõmpisid mööda teed ja läksid ühe vanaproua hoovi laulma. Seal asus Oskari lemmikmaja, sest majaproual oli palju raha ja ta jagas seda heldelt. Seekord tuli akna peale aga proua uus teenija, kes käskis hulkuritel lahkuda. Rasmusel oli aga janu ning ta läks tuppa ja sai klaasikese vett. Poiss taipas, et selles majas polnud kõik päris korras. Ta lasi Oskaril ennast puu otsa aidata ja ronis aknast sisse, et uurida, mis majas toimub. Ta sai aru, et seal olid vargad, kellega teenija kambas oli. Ta ronis aknast välja ja rääkis kõigest Oskarile. Nad jalutasid edasi, püüdsid raha teenida ning kavatsesid hiljem kõigest nimismehele rääkida. Õnnetuseks jõudsid vargad neist ette – nad valetasid nimismehele, et Oskar röövis vanaprouat. Oskar võeti vahi alla. Peagi selgitas nimismees välja, et hulkur oli süütu ja ta sai vabaks.
Rasmust tahtsid lapsendada rikkad, lahked ja ilusad vanemad. Neil oli palju loomi, isegi kutsikad. Poiss oli alati sellisest elust unistanud, kuid uskus, et tema õige koht on vana Oskari juures. Rasmuse soovitusel sai need vanemad endale Gunnar.
Hulkur Oskar lubas Rasmusel endaga jääda. Tuli välja, et Oskaril oli ka kodu. Nad kohtusid Oskari naise Martinaga, kes meest kodus oli oodanud. Rasmus jäi nende juurde ja oli õnnelik. Neil oli väike vaeste inimeste kodu ja ainult kass, kuid Rasmus oli selle eluviisiga rahul.
Bullerby lapsed

"Bullerby lapsed" (rootsi keeles "Barnen i Bullerbyn") on Astrid Lindgreni lasteraamat, mille peamine tegevus on kolmes naabertalus, Bullerby külas Rootsis.
Bullerby sarja lood on koos välja antud rootsikeelses kogumikus "Bullerbyboken" ("Käraküla raamat"). 
Sisu.
Raamat räägib Bullerby laste elust ja seiklustest väikeses Bullerby külas Rootsis. Bullerby lapsed elavad kolmes kõrvuti olevas talus: Põhjatalus Brita ja Anna, Vahetalus jutuvestja Liisa oma vendade Lasse ja Bossega ning Lõunatalus Olle oma väikese õe Kerstiniga (kes lisandub teosesse hiljem).
Astrid Lindgren kirjeldab kaasahaaravalt maalaste mänge ja kohustusi: naerite harvendamist, heinategu, vähipüüki, igapäevast teekonda kaugelasuvasse kooli, kelgutamist, uisutamist, matkamist, öiseid retki metsa, jõule jne. Teosest puudub igasugune vägivald ning jutte läbib kodusoojus ning omavaheline lugupidamine kõigi raamatus ettetulevate tegelaskujude vahel.
Teoses esinevad täiskasvanud jäävad episoodilisemaks, kuid samavõrd helgetes toonides on kujutatud Bullerby lapsevanemaid ning humoorikalt avaneb Vahetalu teenijanna Agda ja sulase Oskari omavaheline romaanike. Erand on kingsepp Lahke, kelle puhul mainitakse viinaviga ning laiskust ja õelust. 
I maailmasõja-aegse Rootsi maarahva sotsiaalne hierarhia avaldub selgelt üksikute vihjete läbi: põhjustel peatumata kannab Bullerby rahvas hoolt vaese vanainimese Lövnäsi Kristini eest ning ümberkaudsed talupered on aastavahetuse paiku kutsutud Suurkülla, vihjete järgi oletades rikka daami tädi Jenny juurde. Mainitakse ka külaskäike kohaliku kirikuõpetaja juurde ning Põhjatalu vanaisa uhket minevikku eesrindliku taluperemehena. Bullerby küla prototüübiks on Lindgreni kodulinnast Vimmerbyst 16 km läänes asuv Sevedstorpi küla, kus Lindgreni isa Samuel August Ericsson üles kasvas.
Valimiskogu

Valimiskogu on Riigikogu liikmetest ja kohalike omavalitsuste esindajatest Vabariigi Presidendi valimiseks moodustatud kogu.
Valimiskogu kutsutakse kokku siis, kui Riigikogu ei ole suutnud kolmes hääletusvoorus presidenti valida.
2006. aasta presidendivalimistel oli valimiskogu liikmete arv 347 – nimelt 101 Riigikogu liiget ja 246 kohaliku omavalitsuse volikogude esindajat.
Vähemalt 21 valimiskogu liikmel on õigus üles seada uus kandidaat lisaks neile, kes osalesid Riigikogu kolmandas hääletusvoorus.
Esimeses hääletusvoorus tunnistatakse valituks kandidaat, kelle poolt hääletab hääletamisest osavõtnud valimiskogu liikmete enamus. Kui ükski kandidaat ei saa nõutavat häälteenamust, korraldatakse samal päeval teine hääletusvoor.
Teiseks hääletusvooruks kantakse hääletamissedelile kahe esimeses voorus enim hääli saanud kandidaadi nimed. Valituks tunnistatakse kandidaat, kelle poolt hääletab hääletamisest osavõtnud valimiskogu liikmete enamus.
Kui ükski kandidaat ei saa nõutavat häälteenamust, korraldatakse Vabariigi Presidendi erakorraline valimine Riigikogus 14 päeva jooksul.
Vennaskond

Vennaskond on ühing või selts, mis koosneb tavaliselt meestest, kuid on ka erandeid. Vennaskonna liikmeid nimetatakse vendadeks, juhul kui nad on meessoost.
Cecilie Løveid

Cecilie Løveid (sündinud 21. augustil 1951 Eidsbergis) on norra näite- ja proosakirjanik ning luuletaja. 
Ta on käinud Kunsti- ja käsitöökoolis ning õppinud teatriteadust. Ta on üks tuntumaid 1980. ja 1990. aastate norra näitekirjanikke. Paljud tema näidendid on tõlgitud muudesse keeltesse ja neid on lavastatud välismaal.
Olav Duun

Olav Duun (21. november 1876 Jøa – 13. september 1939 Holmestrand) oli uusnorra keeles kirjutanud Norra kirjanik.
Ta sai tuntuks talupojaelu kujutamisega ja looduskirjeldustega. 
Alates 1919 esitati teda korduvalt Nobeli auhinna kandidaadiks. 1925, kui auhinna pälvis George Bernard Shaw, sai ta vaid ühe hääle vähem.
Krki sild

Krki sild (horvaadi keeles "Krčki most") on Horvaatias asuv sild, mis ületab Krki väina ja ühendab Krki saart maismaaga. 
Silla geograafilised koordinaadid on 45°14′40″N, 14°34′00″E.
See on raudbetoonist kaarsild, mille peal on sõidutee. Sild koosneb kahest osasillast, mille vahel on väike Sveti Marko saar. Sildeavad on 390 ja 244 meetrit pikad. Silla kogupikkus on 1430 meetrit, laius 11,4 meetrit. Silla kõrgus merepinnast on kuni 67 meetrit.
Silda mööda Krkile sõitjad peavad tasuma sillamaksu, mille suurus on olenevalt sõiduki suurusest ja muudest asjaoludest 30–120 kuna. Saarelt lahkumine on tasuta.
Silla peaarhitekt oli Ilija Stojadinović, tööd tegid ka arhitektid Vukan Njagulj ja Bojan Možina. Ehitustöödel kasutati 20 500 m³ betooni, 130 t eelpingestatud terast ja 4500 t armatuurterast. Sild on projekteeritud vastu pidama kuni 142/h kiirusega puhuvale tuulele. Silda ehitas 350 töötajat. Valmimise ajal oli Krki sild maailma pikima sildeavaga betoonsild. Selle tiitli kaotas ta 1997, kui Hiinas valmis Wanxiani sild.
Sild avati 19. juulil 1980 ja nimetati Josip Broz Tito järgi Tito sillaks ("Titov most"). 1980 kuni 2000 ületas silda 27,2 miljonit autot, mis ületab mandri ja saare vahelise parvlaevaliikluse rohkem kui kahekordselt.
Krki saarel asub Rijeka lennuväli. Seetõttu peavad kõik Rijekast lennuväljale sõitvad autod silla ületama.
Adeelia pingviin

Adeelia pingviin ("Pygoscelis adeliae") on lind pingviinlaste sugukonnast ja pingviiniliste seltsist. See liik pesitseb Antarktise mandril.
Neil on 193 kolooniat, kus kokku elutseb 2,5 miljonit pingviinipaari. 
Nad on must-valged, eripäraks õrnad valged rõngad silmade ümber. Nad on umbes 30–50 cm pikad ja kaaluvad 4,5 kilogrammi.
Adeelia pingviini samm on teiste pingviinidega võrreldes täiesti teistsugune: kohmakas ja küljelt küljele vaaruv. 
Liik pärineb vulkaanilise päritoluga Paulet’ pisisaarelt Antarktika poolsaare tipus. Adeelia pingviin on kõige arvukam linnuliik Antarktikas. 
Liigi nimetas prantsuse maadeuurija Jules Dumont d'Urville oma naise Adélie järgi.
Kana

Kana ehk kodukana ("Gallus gallus domesticus") on faasanlaste sugukonda kuuluv kodulind, kelle eellane on metsik puna-džunglikana ehk bankiva kana. 
Sõna "kana" käib eelkõige emase kana kohta. Isaseid kanu kutsutakse kukkedeks ja kanapoegi tibudeks. 
Kanu kasvatatakse peamiselt toiduks: neilt saadakse kanaliha ning kanamune. 
Kanade lennuvõime on piiratud ning nad on suhteliselt väheintelligentsed (nad ei otsi võimalust takistusest mööda pääseda).
Kana kodustati Kagu-Aasias. Kodustamise eesmärk polnud munade saamine, sest bankiva kana muneb 5–8 muna aastas ja see pole piisav põhjus kedagi kodustada. Kanad kodustati hoopis sportlikel eesmärkidel: kukevõitluse pärast. Alles hiljem hakkasid inimesed kanu munasaagi põhjal valima.
Kanad levisid järjest lääne poole ja jõudsid Kreekasse umbes 5. sajandil eKr. Egiptuses mainiti juba 18. dünastia ja Thutmosis III ajal "lindu, kes muneb iga päev". Vanas Roomas olid kanad juba üldlevinud.
2003. aasta seisuga on maailmas üle 24 miljardi kana. Nad on kõige arvukamad linnud.
Galápagose pingviin

Galápagose pingviin ("Spheniscus mendiculus") on Galápagose saartel elav pingviiniliik. See on kõige põhjapoolsema levikuga pingviin.
Galápagose pingviin on ohustatud liik, neid arvatakse olevat looduses 1500 isendit.
Zuiderzee

Zuiderzee oli Põhjamere madal laht (sügavus 4...5 m) Hollandi loodeosas. Laht tungis umbes 100 km sügavuselt maismaasse ning selle laius oli kuni 50 km. Lahe pindala oli 5000 km².
Nimi tähendab 'Lõunameri' vastandina Põhjamerele. Mõlemad nimed on friisi päritolu ("Sudersee", "Noardsee"): need veekogud on friiside asualast vastavalt põhjas ja lõunas. 
Kaitsetammide rajamise tagajärjel on laht asendunud IJsselmeeri ja teiste järvedega (IJmeer, Veluwemeer, Gooimeer, Markermeer, Drontermeer, Eemmeer ja Ketelmeer).
Romeo &amp; Julia

"Romeo &amp; Julia" on Eesti muusikal, mis esietendus 25. augustil 2006. Lavastus põhineb William Shakespeare'i teosel "Romeo ja Julia", kuid sündmustik on toodud tänapäeva.
Muusikali lavastaja on Andres Dvinjaninov ning muusika autorid ansambli Terminaator liikmed Elmar Liitmaa ja Jaagup Kreem. Lavastus toodi välja Eesti Nuku- ja Noorsooteatri Siseõue saalis.
Bloomsbury

Bloomsbury on piirkond Londoni kesklinnas Camdeni linnaosa ("borough") lõunaosas.
Seal asuvad mitmed pargid ja Briti Muuseum.
Poolmaratoni maailmameistrivõistlused

Poolmaratoni maailmameistrivõistlused on rahvusvahelise kergejõustikuliidu IAAF-i korraldatud maailmameistrivõistlused poolmaratonis (21 097,5 m). Võistlusi on korraldatud aastatel 1992–2005 ja taas alates aastast 2008. 
Võistlused toimusid meestele ja naistele individuaalselt ja meeskondlikult. 1992. ja 1993. aastal toimusid ka juunioride võistlused. Meeskondlikus arvestuses liideti kolme parima jooksja ajad kokku ja nii selgus võitja. Aastatel 2006–2007 peeti neid võistlusi maanteejooksu maailmameistrivõistlustena. 2006. aastal oli distantsi pikkus 20 km.
IAAF-i grand prix' finaalvõistlused

IAAF-i "grand prix" finaalvõistlused olid Rahvusvahelise Kergejõustikuliidu IAAF korraldatud iga-aastased võistlused, mis toimusid kergejõustikuhooaja lõpus parimate sportlaste osavõtul.
Võistlused toimusid aastatel 1985–2002.
Alates 2003. aastast kandis võistlus IAAF-i kergejõustiku finaalvõistluste nime.
Kamppi

Kamppi on linnaosa Helsingi kesklinnas. Seda piiravad Mannerheimintie, Arkadiankatu ja Simonkatu.
Kamppis asuvad Kamppi keskus (linnalähi- ja maaliinide bussijaam, Helsingi metroo Kamppi metroojaam, kaubanduskeskus), Lasipalatsi (funktsionalistlik ärihoone), Helsingi sünagoog ja Tennispalatsi (14 saaliga kinokompleks, kunstigaleriid).
Kalatrepp

Kalatrepp ehk kamberkalapääs on kaladele vooluveekogul mingit tõket (tavaliselt paisu) ületada võimaldav trepp, mis koosneb madalatest omavahel ühenduses olevatest veega täidetud kambritest, mida veevool läbib.
Kalatrepid võimaldavad kaladel ületada tõkkeid, sest seal saavad nad ujuda ja ületada mitmetest suhteliselt madalatest trepiastmetest koosnevat trepistikku, jõudes tõkketagusesse vette. Vee langev kiirus kalatrepil peab olema piisavalt kiire, et meelitada kalu treppide juurde, kuid samas ei tohi kiirus olla liiga suur, et kalad ei suudaks voolukiirust ületada, ega ka nii suur, et selle ületus kurnaks kalad liigselt ära, jätkamaks teekonda tõkketagusel vooluveekogul.
Tor Åge Bringsværd

Tor Åge Bringsværd (16. november 1939 Skien – 4. august 2025) oli norra näite- ja proosakirjanik ning tõlkija. Koos oma kaasautori Jon Bingiga oli ta üks esimesi norra ulmekirjanikke. Ta nimetab ennast anarhistiks.
Hipiliikumine

Hipiliikumine oli noorsoo stiihiline protestiliikumine, mis sai alguse 1960. aastate Ameerika Ühendriikides.
Hipid ehk lillelapsed olid kodanliku tarbimisühiskonna ideaalides pettunud, peamiselt kodanlikest või väikekodanlikest perekondadest pärit noored. Hipide eelkäija oli Beat Generation. Sellele iseloomulik mässulisus ja aktiivne protest asendus hipidel konfliktituse, vägivallatuse ja armastuse kultusega (loosung "Make Love, Not War"). Eeskujusid otsiti idamaisest (zen-budism, hinduism) ja varakristlikust müstikast, sukelduti oma sisemaailma, narkootikumide abil püüti saavutada erilist õndsusseisundit.
Ühiskonnast lahku löönud hipid moodustasid kolooniaid (hipikommuunid), mille liikmed hülgasid üldtunnustatud eluviisi, käitumisnormid ja rõivastuse. Nad propageerisid lihtsust, siirust ja loomulikkust ning täielikku seksuaalset vabadust. Katsetati ka niinimetatud psühhedeelse (narkootikumide põhjustatud elamustest ja visioonidest inspireeritud) muusika, kunsti ja luulega. 
Igapäevasesse moestiili tõid hipid pikad juuksed ja kirkad värvid, pärlitest käenöörikesed ja kaelakeed, liibuvad trikoosärgid, alt laienevate püksisäärtega nn trompetpüksid, heegeldatud murumütsid, vestid, maksiseelikud ja platvormkingad, helesinised kulunud teksad ja teksajakid, ruudulised särgid, teksariidest või värvimata linasest riidest õmmeldud pika sanga ja narmastega kotid.
Hipiliikumine Eestis.
Hipiliikumine sai Eestis alguse 1960. aastate keskel ja jätkus 1970. aastatel. Kümnendi lõpuaastatel polnud Nõukogude Liidu hipid enam pelgalt Lääne hipiliikumise jäljendajad, vaid omaette võrgustikuline subkultuur, mida ilmestasid släng, kindlad kogunemiskohad, stiilielemendid ja praktikad. Nõukogude hipisid on antropoloog Terje Toomistu kirjeldanud kujuteldava mujaloleku mõiste kaudu, mida tekitasid rokkmuusika mõju, side Lääne noorte- ja popkultuuriga, rändamine mööda Nõukogude Liidu avarusi, aga ka vaimsed praktikad ja psühhoaktiivsed ained.
Kamppi keskus

Kamppi keskus (soome "Kampin keskus") on Helsingis Kamppi linnaosas asuv kompleks, mis valmis 2006. aastal. See asub vana bussijaama kohal Lasipalatsi taga.
Ehitustööd kestsid 4,5 aastat. Kompleksi kogupindala on 135 000 m².
Keskuses on
Ott Köstner

Ott Köstner (sündinud 9. novembril 1963) on eesti majandustegelane ja poliitik.
Ta on lõpetanud 1981. aastal Tallinna 2. Keskkooli. 
Köstner on 1991. aastal asutatud arvutifirma Tigma kaasasutaja ja -omanik, praegu nõukogu liige.
Poliitiline tegevus.
Köstner oli Eesti Kongressi liige. 1992. aasta Riigikogu valimistel kandideeris ta valimisliidu Eesti Kodanik nimekirjas ja sai 335 häält, kuid ei osutunud valituks.. Ta on reservohvitser ja kaitseliitlane ning sai 1998. aastal leitnandi auastme.
Ott Köstner on kuulunud Erakonna Eestimaa Rohelised juhatusse. Äriregistri andmeil astus ta erakonda 7. mail 2005, lahkus erakonnast aga viis korda: 18. mail 2010, 24. mail 2010, 28. mail 2010 (kaks korda) ning 21. jaanuaril 2011.
Trummikile

Trummikile ehk kuulmekile (ladina keeles "membrana tympanica"; "membrana tympani") on paljudel tetrapoodidel kõrvas paiknev õhuke membraan, mis eraldab väliskõrva keskkõrvast.
Trummikile areng, anatoomia, kuju, sooned, morfoloogia ning patoloogia võivad erineda nii liigiti kui ka indiviiditi.
Roomajatel.
Paljudel roomajatel on trummikile. Trummikile puudub osadel sisalikel.
Maolistel.
Madudel puuduvad nii väliskõrv kui ka trummikile. Keskkõrv on neil olemas, kuid see ei osale kuulmisel.
Imetajatel.
Inimestel.
Täiskasvanud inimesel paikneb trummikile välimise kuulmekäigu (vastsündinul ei ole see veel formeerunud) lõpus. 
Inimestel koosneb see kollageenkiude sisaldavast sidekoelisest ovaalsest lestest, mille läbimõõt on umbes 0,1 mm ja pindala umbes 0,7 cm2.
Seestpoolt on trummikile kaetud limaskestaga ja väljastpoolt epidermisega. Seespool trummikilet on trummiõõs.
Trummikile võib krooniliste kõrvapõletike põdemisel küll mulgustuda, kuid harilikult taastub hiljem. 
Helilained panevad trummikile vibreerima. Trummikile abil muundatakse helirõhu võnkumine mehaaniliseks võnkumiseks (vibratsioon).
Keskkõrv

Keskkõrv (ladina keeles "auris media") on paljudel selgroogsetel peas paiknev kõrva osa. Keskkõrv on täidetud õhuga.
Keskkõrva areng, anatoomia, morfoloogia, funktsioonid ja patoloogia võivad suuresti erineda nii liigiti kui ka indiviiditi.
Roomajatel.
Madudel.
Madudel on keskkõrv jalusena olemas, see lõpeb ovaalaknaga. Kuid kuna maod õhu kaudu levivaid võnkeid peaaegu ei kuule, siis on vähe tõenäoline, et keskkõrv neil kuulmisel osaleb.
Imetajatel.
Inimestel.
Keskkõrv koosneb trummiõõnest, kolmest kuulmeluukesest ja kuulmetõrvest.
Keskkõrv piirneb ühelt poolt trummikilega ja teiselt poolt esiku- ehk ovaalaknaga. Keskkõrv on kõrge ja kitsas ning täidetud õhuga, mis pääseb sinna ninaneelust algava kitsa toru kaudu. Seda toru nimetatakse Eustachi tõriks ehk kuulmetõriks ning see avaneb neelamise ja haigutamise ajal. Kuulmetõri tagab, et oleks ühesuguse õhurõhk mõlemal pool trummikilet. Keskkõrvas muundatakse helirõhu võnkumine mehaaniliseks võnkumiseks trummikile abil. Trummikile edastab võnked trummiõõnde kolmele kuulmeluukesele – vasarale, alasile ja jalusele. Vasar on kinnitatud trummikile külge. Alasi kaudu antakse vasara võnkumine edasi jalusele, mis on kinnitatud ovaalakna väikese membraani külge. Kui luukesed hakkavad võnkuma, siis tõukab ja tõmbab jalus membraani, mis katab ovaalset aknakest. Ovaalakna kaudu avaneb sissepääs teosse.
Trummikile võngete ülekandmisel ovaalaknale käituvad luukesed kangide reana, mille toimel ülekantav jõud võib vaiksete helide puhul suureneda kolm korda. Ülekanne on korraldatud nii, et väike rõhk suurele pinnale teisendatakse suuremaks rõhuks väiksemale pinnale, sest trummikile pindala on 15–30 korda suurem kui ovaalakna pindala.
Kuulmekile poolt edastatavad võnked kantakse kuulmeluukeste abil sisekõrva.
Keskkõrva võivad ohustada liigkiired õhurõhumuutused, aga ka mitmesugused keskkõrvapõletikud (äge, bakteriaalne, liiteline, sekretoorne, seroosne ja krooniline keskkõrvapõletik).
Trummiõõs

Trummiõõs on ligikaudu ühemilliliitrise mahuga õhku sisaldav ruum, mis asub oimuluu püramiidis. Trummiõõne lateraalse ja mediaalse seina vahel paiknevad kuulmeluukesed: vasar, alasi ja jalus. Kuulmeluukesed on omavahel ühendatud liigeste ja sidemete abil, moodustades liikuva ahela kuulmekile ja ovaalakna vahel.
Volkswagen AG

Volkswagen Aktiengesellschaft (rahvusvahelise nimega Volkswagen Group) on Saksamaa ettevõte, börsil noteeritud autotootja. Ettevõtte peakorter asub Alam-Saksi liidumaal Wolfsburgis. Aastal 2023 oli see käibe poolest maailma suurim autotootja (müüdi 9,2 miljonit autot).
14,9% ettevõtte aktsiatest kuulub Alam-Saksi liidumaale (see määr on muutuv) ja 30,9% teisele autotootjale Porschele, kusjuures Volkswagen omab 100% Porschest.
Kaudselt kontrollivad seda perekonnad Porsche ja Piëch. See on üks maailma juhtivaid autokontserne. Aastal 1937 asutatud Gesellschaft zur Vorbereitung des Volkswagens sai 1938 nimeks Volkswagenwerk ja 1985 Volkswagen. Volkswagen AG omab sõiduautomarke Volkswagen, Seat, Cupra, Škoda Auto, Audi, Bentley, Lamborghini ja Porsche ning mootorrattamarki Ducati. Kontsernile kuuluvad ka ettevõtted MAN ja Scania. 
Ajalugu.
Ettevõte on asutatud 28. märtsil 1937. Eesmärgiks oli toota Volkswageni autot, mis algselt kandis nime Porsche Type 60 ning millele pidi järgnema mudel Volkswagen Type 1, mis on tuntud kui Volkswagen Beetle. 
Peagi pärast Fallerslebeni tehase valmimist algas Teine maailmasõda ning asuti tootma militaarkasutusse mõeldud Kübelwageneid ja Schwimmwageneid.
Pärast sõda juhtis ettevõtet Briti major Ivan Hirst.
Heitgaasipettus.
2015. aastal sai Volkswagen süüdistuse petutarkvara paigutamise eest ligi 11 miljonile diiselmootoriga autole. Volkswageni insenerid ei tulnud mootorite arendamisel toime keskkonnanõuete täitmisega ja selle varjamiseks töötasid nad välja süsteemi, mis testide ajal lülitab mootori teisele režiimile, vähendades sellega kütuse põlemistemperatuuri, et saada lämmastikdioksiid normi piiresse. Mootori tavarežiimis on aga heitgaasi näit kuni 40 korda normist kõrgem.
2017. aastal tunnistas Volkswagen, et manipuleeris USA autodel heitkoguste andmetega.
2020. aastal teatas VW, et skandaal läks ettevõttele maksma üle 30 miljardi euro. Skandaaliga kaasnes mitmeid kohtujuhtumeid, petutarkvaraga autode lisahooldamisi ja hüvitisi.
2025. aastal mõistis Saksamaa kohus Dieselgate'iga seoses mitu Volkswageni endist juhti vangi.
Hiljem ilmnes teisi sarnaseid juhtumeid erinevate mudelite ja tootjatega.
Mait Künnap

Mait Künnap (sündinud 23. septembril 1982) on Eesti tennisist ja tennisetreener.
Tema senise karjääri parim koht on olnud 705. (4. august 2008). 
Paarismängus on kõrgeimaks ATP edetabelikohaks 377. (4. juuli 2005).
Mait Künnap on mitmekordne Eesti meister nii noorte- ja täiskasvanute seas, nii üksik- kui paarismängus. Kuuel korral on ta kuulunud Eesti Davise karikavõistluste meeskonda.
Camden

Camden on Londoni linnaosa ("borough"), mis asub Charing Crossist loode suunas.
Tartu tervishoiukorraldus

Tartu tervishoiukorraldust koordineerib Tartu Linnavalitsuse tervishoiuosakond.
Tartus osutavate raviteenuste omapära tuleneb kahest asjaolust:
Asjaolu, et Tartu on Lõuna-Eesti regionaalne keskus, annab põhjenduse koondada Tartusse tehnoloogiamahukaid ja teabemahukaid raviteenuseid, mida ei ole otstarbekas osutada väiksemates asulates. Analoogne olukord tingib ka Tallinnas kallite raviteenuste osutamise mõttekuse.
Ülikooli arstiteaduskonna olemasolu seab Tartu raviteenuste osutamisel Eesti tingimustes unikaalsesse olukorda. Ajakohase oskusteabe olemasolu tahes või tahtmata koondab komplitseeritud meditsiiniliste juhtumite lahendamise Tartusse.
Nendest kahest mainitud asjaolust tulenevalt tuleb Tartu tervishoiu poliitikat kujundada mitte ainult Tartu keskselt, vaid tuleb arvestada:
Tartu keskne tervishoiukorraldus järgib Eestis väljakujunenud üldiseid põhimõtteid.
Tartu sotsiaalhoolekanne

Tartu sotsiaalhoolekannet koordineerib Tartu Linnavalitsuse koosseisu kuuluv sotsiaalabi osakond.
Sotsiaalhoolekande teenuseid osutatakse viies piirkondlikus osakonnas, kusjuures piirkondlike sotsiaalabi osakondade piirid ei kattu linnaosade piiridega:
Zuihitsu

Zuihitsu (jaapani keeles 随筆 'nii nagu sulg liigub', 'sule järgimine') on jaapani kirjanduse žanr, milles kirjutatakse üles pähe tulnud mõtted. Kompositsioon on vaba, võimaldades hüppamist ühelt teemalt teisele. Sisse võib olla põimitud mälestusi, jutustusi, anekdoote, mõtisklusi ja aforisme. Seda žanrit on võrreldud esseega lääne kirjanduses (sõna "zuihitsu" tähendab tänapäeva jaapani keeles ka esseed). 
Žanr oli levinud Edo ajastul.
Selle kolm tähtsamat teost on Sei Shōnagoni "Padjamärkmed" ("Makura-no sōshi"; valmis 1002; žanri esimene teos), Kamo no Chōmei "Hōjōki" (1212) ja Kenkō "Jõudeaja võrsed" ("Tsurezuregusa"; ajavahemikul 1330–1332).
NarTest Technologies

NarTest Technologies on Ameerika Ühendriikides tegutsev ettevõte, mille esimene toode oli kaasaskantav minilabor NarTest NTX2000.
Seadme tööpõhimõtteks on fluorestsentsi mõõtmine. Valgusallikaks on ksenoonlamp, mille valgus suunatakse läbi difraktsioonvõre mõõteküvetile, sealt omakorda üle teise difraktsioonvõre fotokordistile. Saadud andmete põhjal genereeritakse "3D" pilt.
Endel Siff on väitnud, et aastal valmistatakse ÜLE 9000 sellise toote.
Zuja

Zuja [zuj'aa] (vene ja ukraina keeles Зуя, krimmitatari keeles "Zuya") on alev Ukrainas Krimmi Autonoomses Vabariigis Bilogirski rajooni lääneservas, Zuja külanõukogu keskus. 
Ta asub Krimmi poolsaare keskosas Zuja jõe ääres kohas, kus Fundukla jõgi suubub Zujasse, 22 km kaugusel Bilozirskist ja 21 km kaugusel Simferopolist. Geograafilised koordinaadid on 45°03' N, 34°19' E.
Kõrgus merepinnast on umbes 220 m. 
Elanike arv on umbes 8500 (2001). Neist 46% on venelased, 26% ukrainlased ja 22% krimmitatarlased.
Haldusajalugu.
Kuni 1957. aastani oli Zuja küla Zuja rajoonis, 1959. aastast Simferopoli rajooni koosseisus, 1963. aastast Bilogorski rajooni koosseisus. 
Ajalugu.
Zujast on leitud kaks Tauria asulat ning sküütide kääbas, maalinn ja asulad. 
Novembris 1920 kehtestati nõukogude võim.
Aastal 1929 loodi kolhoos. 
Aastatel 1921–1940 ehitati kool, klubi, haigla, veski ja masina-traktorijaam. 
Teise maailmasõja ajal oli Zuja üks partisaniliikumise keskusi. 
Zujas on teeninud preestrina ja olnud kooliõpetajaks hilisem Tallinna ja Eestimaa ülempiiskop Pavel. 
Mälestusmärgid.
Zujas on mälestusmärk Teises maailmasõjas hukkunud zujalastele ja mälestusmärk Zuja partisanide juhile I. Kuljavinile.
Zújari jõgi

Zújari jõgi (hispaania keeles "río Zújar") on jõgi Hispaanias, Guadiana kõige veerikkam vasakpoolne lisajõgi. 
Jõe pikkus on 214 km, valgla 8508 km². 
Ta saab alguse Córdoba provintsis Fuente Obejuna lähedal La Calaveruelas 733 m kõrgusel merepinnast. Ta voolab Córdoba provintsi ja Badajozi provintsi piirijõena põhja poole. Cabeza del Buey lähedal suubub temasse paremalt Guadalmezi jõgi. Seejärel pöördub jõgi loodesse ja läbib la Serena veehoidla, mis on Hispaania suurim veehoidla. Pärast Zújari veehoidlat voolab jõgi mõned kilomeetrid lääne suunas ning suubub siis Villanueva de la Serena lähedal Guadiana jõkke.
Zújar

Zújar on linnakesetaoline asula Hispaanias Andaluusia autonoomses piirkonnas Granada provintsis Baza maakonnas Zújari vallas. See on valla keskasula.
Lähim asula on Baza umbes 11 km kaugusel, provintsi pealinn on Granada on umbes 100 km sõidu kaugusel edelas. 
Zújar laiub umbes 1490 m kõrguse Jabalcóni mäe ("cerro Jabalcón") jalamil. Mäe otsast paistab peaaegu kogu Baza maakond. Asula ise on umbes 775 m kõrgusel merepinnast. 
Elanike arv oli 2006. aastal 2647 ja 2013. aastal 2867.
Arhitektuur.
Linnakese traditsioonilisest kujust ei ole peaaegu midagi järel. 
Ühelööviline Zújari Nuestra Señora de la Anunciacióni kirik rajati 16. sajandil mošee kohale. 18. sajandil ehitati see uusklassitsismi stiilis ümber.
Wojciech Żukrowski

Wojciech Żukrowski [v'oitsjeh žukr'oski] (14. aprill 1916 Kraków – 26. august 2000 Varssavi) oli poola kirjanik ja kirjanduskriitik. 
Ta kirjutas romaane, jutustusi, lasteraamatuid, reportaaže, filmistsenaariume, luuletusi ja esseesid. Tema loomingut on tõlgitud paljudesse keeltesse.
Ta õppis Krakówis Jagiełło ülikooli õigus- ja humanitaarteaduskonnas ning lõpetas Wrocławi ülikooli poola filoloogia alal. Saksa Okupatsiooni ja Teise maailmasõja ajal kuuklus ta salaorganisatsiooni Unia ja oli Armia Krajowa ohvitser, võideldes grupeeringus Żelbet. Neil aastail oli ta ka tööline Krakówi Zakrzóweki kivimurrus ja põrandaalune literaat, kes tegi kaastööd väljaandele Miesięcznik Literacki.
Tema sõber oli Karol Wojtyła (pärastine paavst Johannes Paulus II), kellega ta lävis õpingute ajal Krakówis luule pinnal ning hiljem organisatsioonis Unia ja kivimurrus.
Aastatel 1945–1947 oli ta armees (Ludowe Wojsko Polskie) motoriseeritud pataljoni komandör. Kui ilmnes tema varasem teenistus Armia Krajowas, siis ta vallandati ja degradeeriti. 
Aastatel 1953–1954 oli ta rindekorrespondent Vietnamis ja kuni 1955 Hiinas. 1956–1959 oli ta Poola diplomaadina tööl Indias. Peale selle oli ta seimi liige.
Ta oli kauaaegne kuukirja Widnokręgi toimetaja ning väljaande Nowe Książki följetonist. 
Aastatel 1982–1988 juhtis ta IBBY Poola sektsiooni ja oli 1986–1989 kirjanike liidu (Związek Literatów Polskich) esimees.
Aastal 1981 toetas ta avalikult Wojciech Jaruzelskit ja sõjaseisukorra kehtestamist. Varssavi Solidarnośći ringkondade intelligents korraldas Żukrowskile raamatute tagastamise aktsioone.
Hafragilsfoss

Hafragilsfoss on Põhja-Islandil Jökulsá á Fjöllumi jõel Jökulsárgljúfuri kanjonis asuv juga. 
Ta on 27 meetri kõrgune ja 91 meetri laiune.
Hafragilsfossist 2 km ülesvoolu asub 45 m kõrgune Dettifossi juga ja 3 km ülesvoolu 11 m kõrgune Selfossi juga.
Zuqar

Zuqar ehk Zukur on Jeemenile kuuluv saar Punases meres Hānīshi saartest põhjas. Ta asub nii Jeemeni kui ka Eritrea lähedal, suhteliselt lähedal Bab el Mandebile, mistõttu tal on strateegiline tähtsus. Geograafilised koordinaadid on 14°01' N, 42°44' E. 
Saar asetseb Aasia mandrilaval. 
Eritrea ja Jeemeni vahel oli Zuqari ning Hānīshi saarte pärast konflikt (Hānīshi saarte kriis, 1995). Aastal 1996 lahendas Alaline Vahekohus vaidluse, mõistes vaidlusalused saared Jeemenile.
Jugade loend

"Siin on loetletud jugasid. Eesti joad eraldi on loetletud Eesti jugade loendis.
Żuławy

Żuławy ehk Żuławy Wiślane on setteline tasandik Wisła jõe deltas Poolas. 
Żuławy idaosas asub Poola madalaim, 1,8 meetrit allapoole merepinda jääv punkt. 
Merest on Żuławy eraldatud luidetest koosneva Wisła maasäärega (kaardil Mierzeja Wiślana). Żuławy ulatus idast läände on umbes 40 km ja põhjast lõunasse umbes 50 km.
Żuławy jaguneb kolmeks, Wisła ja tema harujõe Nogati poolt eraldatud osaks:
Tartu tervishoiuasutuste loend

Tartu tervishoiuasutuste loendis on loetletud Tartu tervishoiuasutused.
Zulfiya

Zulfiya (ka "Zulfija"; õieti "Zulfiya Israilova"; 14. märts 1915 Taškent – 1996 Taškent) oli usbeki luuletaja.
Usbeki kirjandus

Usbeki kirjandus on usbeki keeles kirjutatud kirjandus.
Ignacio Zuloaga

Ignacio Zuloaga y Zabaleta (26. juuli 1870 Eibar – 31. oktoober 1945 Madrid) oli baski päritolu Hispaania maalikunstnik.
Ta sündis Baskimaal ja õppis Pariisi vabaakadeemiates. Tema esimene maal jõudis Pariisi Salongis näitusele 1890. aastal.
Ta maalis peamiselt portreid ja maastikke. Tema stiil põhines Hispaania klassikaliste kunstnike traditsioonil.
Zuloaga oli samuti kunstikoguja. Tal oli Hispaania vanade meistrite teoseid, lisaks keskaegset kunsti.
Zumaias on tema majamuuseum.
Maksustatav tulu

Maksustatav tulu on tulu, millelt arvestatakse tulumaksu. 
Maksustatava tulu saamiseks lahutatakse kogutulust üksikisiku tulumaksu puhul näiteks maksuvaba miinimum, samuti riiklikud pensionid ja stipendiumid.
Samamoodi võib ettevõtlustulust maksuvabastuse saada näiteks osale metsamüügitulust.
Samuti lahutatakse kogutulust teatud laadi kulud.
Xasthur

Xasthur oli Ameerika "ambient" "black metal"'it viljelenud ühemeheansambel, mille lõi 1995. aastal Scott Conner, kes on tuntud ka pseudonüümiga Malefic.
Xasthur asutati detsembris 1995 Ameerika Ühendriikide California osariigis Alhambra linnas pärast seda, kui Conner oli mänginud koos mitme kohaliku "death metal"'i bändiga Lõuna-Californias. Muutuva koosseisuga bänd tegi proovide ja salvestustega algust kodustuudios. Kümne looga linti nende varaste salvestistega levitati kaubanduses. Kuigi selle lindi originaal on tänaseks hävinud, siis ilmuvad mõned lood albumite uusväljaannetel.
Albumi "Split" jaoks koos Orosiusiga liitus Maleficuga trummist ja lauljast sõber bändist Draconis, kes kasutas lavanime Ritual (eesnimi Mike, perekonnanimi Pardi). Seejärel sai Xasthurist Maleficu sooloprojekt, vaatamata sellele, et Khaija "Blood Moon" Ausar (ansamblitest Dacon ja Crimson Moon) osales sessioonmuusikuna EP-del "A Curse for the Lifeless" ja "Xasthur". Enne esimese ametliku täispika albumi väljaandmist 2002. aastal levitati salvestisi piiratud väljaannetena, mis anti hiljem välja Swedish Total Holocaust Recordsi ja teiste vähetuntud väljaandjate poolt.
Esimene album "Nocturnal Poisoning" (salvestatud aprillist septembrini 2001) ilmus 2002. aastal korraga kahes "indie"-plaadifirmas – Blood Fire Death ja Red Stream. 2005. aastal andis Southern Lord Records välja "remaster"datud topelt-LP versiooni. Järgmistel aastatel ilmusid Xasthuri täispikad albumid plaadifirmades Displeased Records, Moribund Cult, Total Holocaust Records, Battle Kommand Records ja Hydra Head Records. Peale demo ja EP salvestiste on Xasthuril ilmunud mitmed "split"-albumid teiste "black metal"'i bändidega nagu Orosius, Acid Enema, Nachtmystium, Striborg, Angra Mainyu, Leviathan ja Nortt. Xasthur on kaasa teinud mitmel tribüütplaadil Ildjarnile, Burzumile ja Judas Iscariotile ning mitmel kogumikalbumil. Lisaks on Malefic koostööd teinud teiste hulgas ka "drone metal"'i-projekti Sunn O))), "black metal"'i "supergrupi" Twilighti ja Mordiga (ansambli Lugubre liikmed).
Suaavid

Suaavid (ka: "zuaavid") on kabiili berberite hõimurühm Alžeeria kirdeosas Constantine'i provintsis Djurdjura mägedes. 
Juba Osmanite riigi ajal paistsid suaavidest palgasõdurite üksused silma vapruse poolest. 
Aastal 1830 moodustasid Prantsusmaa koloniaalvõimud suaavide korpuse ("Corps de Souaves"), kuhu hakkas 1831 saabuma suaave. Suaavide nimi üldistus algul Põhja-Aafrikast värvatavatele vägedele üldse. 1840. aasta paiku hakati Suaavide Korpusesse võtma ainult prantslasi. Nimetus üldistus ka teiste riikide vägedele, mis kandsid sarnast idamaist mundrit.
Päraldis

Päraldis on vallasasi, mis teenib teist asja (mida nimetatakse peaasjaks) ning on sellega ruumilises seoses, kuid ei ole peaasja koostisosa. Näiteks ettevõtte juurde kuuluvad masinad on ettevõtte päraldised ja auto ohukolmnurk on auto päraldis. 
Päraldised on küll iseseisvad asjad, kuid nende õiguslik staatus on tihti seotud peaasja omaga. Näiteks kinnisasja ostulepingu tingimused laienevad ka selle päraldistele.
Eibar

Eibar (baski; hispaania "Éibar") on linn Hispaanias Baski autonoomses piirkonnas Gipuzkoa provintsis. Asub Deba jõe ääres.
Eibar sai linnaõigused 1346. aastal. 
Eibaris on sündinud Ignacio Zuloaga.
Linna jalgpalliklubi SD Eibar mängib Hispaania kõrgliigas La Ligas.
Zumaia

Zumaia (baski; hispaania "Zumaya") on linn Hispaanias Baski autonoomses piirkonnas Gipuzkoa provintsis. 
Zumaias on Ignacio Zuloaga majamuuseum, kus eksponeeritakse ka El Greco, Zurbaráni ja Goya loomingut.
Gipuzkoa provints

Gipuzkoa provints on provints ja ajalooline ala Põhja-Hispaanias Baski autonoomses piirkonnas. See asub Biskaia lahe rannikul. Provintsi baskikeelne nimi "Gipuzkoa" on 2011. aastast ühtlasi provintsi ametlik nimi, varem oli ametlik hispaaniakeelne "Guipúzcoa".
Provints piirneb kirdes Prantsusmaa Pyrénées-Atlantiquesi departemanguga, idas Navarra autonoomse piirkonnaga, läänes Biskaia provintsiga, lõunas Araba provintsiga ning põhjas Biskaia lahega. Geograafilised koordinaadid on 42º 58' 10" ... 43º 8' 05" N ja 1º 05' 13" ... 1º 56' 47" W. 
Gipuzkoa pindala on 1980 km², mis moodustab Hispaania pindalast 0,38%. See on pindalalt Hispaania väikseim provints.
Elanike arv on 691 895 (INE andmed, 2006). Gipuzkoa on Hispaania provintside seas elanike arvu poolest 20. kohal; selle elanike arv moodustab 1,55% Hispaania rahvaarvust. Rahvastiku tihedus on 360,77 in/km². 
Gipuzkoa jaguneb halduslikult seitsmeks maakonnaks, kus on kokku 88 valda.
Provintsi halduskeskus on Donostia. 
Ametlikud keeled on baski ja hispaania keel. Gipuzkoa on ala, mille elanike seas on baski keele kõnelejate osatähtsus kõige suurem. 
Nimekujud.
Gipuzkoa.
Nimekuju "Gipuzkoa" soovitab baski keeles kasutada kuninglik baski keele akadeemia Euskaltzaindia ning seda kasutatakse tavaliselt baskikeelsetes ametlikes haldusdokumentides, samuti Hispaania põhiseaduse ja Baskimaa Autonoomia Statuudi baskikeelses versioonis. 
Seda kasutatakse ka mõnes hispaaniakeelses dokumendis, näiteks on see kõige kasutatavam nimekuju Baskimaa hispaaniakeelses ajakirjanduses.
Gipuzkoa kui ajaloolise ala nimena kasutavad Gipuzkoa üldkogud ("Junta General") ametlikult ainult seda nimekuju. 
2. juulil 2004 esitas baski parlamendirühm (Baski Rahvuslik Partei) Hispaania parlamendile seaduseelnõu nr 122/000084, millega taheti kehtestada ainsaks ametlikuks nimeks Gipuzkoa. 9. mail 2006 võeti see eelnõu tagasi. Alates 2011. aastast on "Gipuzkoa" provintsi ainus ametlik nimi.
Guipúzcoa.
Nimekuju "Guipúzcoa" soovitab hispaania keeles kasutada Hispaania Kuninglik Akadeemia. Seda kasutatakse tavaliselt ametlikes haldusdokumentides ja mitteametlikes hispaaniakeelsetes tekstides, samuti Hispaania põhiseaduse ja Baskimaa Autonoomia Statuudi hispaaniakeelses versioonis.
See oli provintsi ametlik nimi vastavalt kuninglikule dekreedile 30. novembrist 1833. 
 ¹ alammaakond
Kliima.
Gipuzkoa aasta keskmine temperatuur on +13,0 °C, jaanuaris +8,0 °C, augustis +18,7 °C.
Aastas sajab keskmiselt 1581 mm, sealhulgas jaanuaris 162 mm ja augustis 116 mm sademeid. Aastas paistab päike keskmiselt 1684 tundi, sealhulgas jaanuaris 90 ja augustis 184 tundi.
Giovanni Gaspare Zuccalli

Giovanni Gaspare Zuccalli (ka "Kaspar Zuccalli", "Caspar Zugalli"; umbes 1637 Graubünden, Roveredo – 14. mai 1717 Bad Adelholzen Traunsteini lähedal) oli Šveitsi päritolu arhitekt, kes tegutses Salzburgis.
Ta oli Enrico Zuccalli vennapoeg ja õpilane.
Ta oli alates 1688. aastast Salzburgis õueehitusmeister. Ta ehitas Erhardkirche ja Kajetanerkirche.
Boxholmi vald

Boxholmi vald on 2. järgu haldusüksus (vald) Rootsis Östergötlandi läänis.
Kolmevõistlus

Kolmevõistluse all mõistetakse erinevaid asju.
Kaspar Zuccalli (surnud 1678)

Kaspar Zuccalli ehk "Giovanni Gaspare Zuccalli" (umbes 1629 Roveredo, Graubünden – 15. aprill 1678) oli Šveitsi päritolu arhitekt ja ehitusmeister, kes töötas Münchenis.
Kaspar Zuccalli oli hilisema samast suguvõsast arhitekti Giovanni Gaspare Zuccalli nimekaim.
Ta oli Enrico Zuccalli õpetaja.
Zuccalli

Zuccalli [dzuk'alli] (ka "Zugalli") oli Šveitsi päritolu barokkarhitektide ja ehitusmeistrite suguvõsa. Nad olid pärit Roveredost Graubündenis. 
Tähtsamad esindajad:
Boxholm

Boxholm on tiheasustusega paikkond Rootsis Östergötlandi läänis, Boxholmi valla keskus. 
Pindala on 439 hektarit, elanike arv oli 3182 (2005. aasta lõpu andmed) ja 3194 (2010. aasta lõpu andmed).
Anton Wilhelm von Zuccalmaglio

Anton Wilhelm Florentin von Zuccalmaglio [tsukalm'aljo] (12. aprill 1803 Waldbröl – 23. märts 1869 Nachrodt (praegu Nachrodt-Wiblingwerde vald Altena lähedal) oli saksa rahvalaulukoguja ning muusikakirjastaja. 
Ta oli üks Jakob Salentin von Zuccalmaglio ja Clara Deycki kuuest lapsest, Vinzenz Jakob von Zuccalmaglioi vend. Ta kasvas üles Leverkuseni külas 2 km kaugusel Lennepist. 
Aastatel 1832–1840 oli ta ühe vene vürsti kasvataja Varssavis.
Ta kogus rahvalaule ning andis 1838–1840 koos August Kretzschmeriga välja kaheköitelise rahvalaulude kogumiku "Deutsche Volkslieder mit ihren Original-Weisen". 
Johannes Brahms oli selle kogumiku üle väga rõõmus ja töötles sealt 22 laulu, sealhulgas "Mein Mädel hat einen Rosenmund" ja "Die Blümelein, sie schlafen".
Aastal 2003 nimetati Waldbrölis Zuccalmaglio sünnimaja lähedal asuv väljak Inselsplatz ümber Zuccalmaglioplatziks. Seal on ka Zuccalmaglio ausammas. Ka Wiedenhofi Bitzewegiga ühendav tänav on nimetatud tema järgi.
Federico Zuccari

Federico Zuccari [feder'iiko dz'ukkari] ehk Federico Zuccaro ehk Federigo Zuccaro [feder'iigo dz'ukkaro] (1540. aasta paiku Sant'Angelo in Vado Urbino lähedal Marches – 1609 Ancona) oli itaalia maneristlik maalikunstnik.
Ta tegutses Roomas, Firenzes ja Veneetsias, 1574 Inglismaal ja 1585–1588 Hispaanias. 
Ta oli hilismanerist, kes järgis oma venna Taddeo Zuccari stiili.
1607. aastal avaldas ta manerismi kunstiteooria kohta raamatu "L'idea de' Pittori, Scultori, ed Architetti".
Elu ja looming.
1550. aastal asus ta elama Rooma, kus hakkas tööle oma venna Taddeo käe all. Ta lõpetas Pius IV (paavst 1559–1565) "casino" ja aitas lõpetada freskod Caprarolas Villa Farneses. Ta osales järgmiste freskode loomisel: 
Lisaks tegi ta pildi, mis osutus Apellese "Laimu allegooria" koopiaks – niivõrd kui see võimalik oli, sest Apellese teos pole säilinud ja seda teatakse üksnes Lukianose üksikasjaliku kirjelduse põhjal. See maal oli suunatud Zuccari vaenlaste vastu õukonnas ja selles sisalduva satiiri tõttu pagendati Zuccari mõneks ajaks Roomast.
Paavst Gregorius XIII (paavst 1572–1585) kutsus Zuccari tagasi Rooma, et ta jätkaks tööd Vatikanis Cappela Paolinas. 
Zuccari käis Brüsselis, kus ta tegi seinavaipade kudujatele piltide sarja. 
1574. aastal käis ta Inglismaal, kus Robert Dudley tellis temalt portree enesest ja kuninganna Elizabeth I-st ning Mary Stuartist, Nicholas Baconist, Francis Walsinghamist ja admiral Charles Howardist.
Ta maalis "Mehe kahe koeraga" (see asub Firenzes Palazzo Pittis) ning "Surnud Kristuse ja inglid" (see asub Roomas Galleria Borgheses).
1585. aastal võttis ta vastu Hispaania kuninga Felipe II pakkumise kaunistada uus kuningaloss Escorial ning hakkas saama aastapalka 2000 krooni. Ta töötas seal 1586. aasta jaanuarist kuni 1588. aasta lõpuni, mil naasis Rooma. Tema maalid kuningale ei meeldinud (nagu varem El Greco omad) ja paljud neist maaliti üle. Kuid siiski jäi kuningas heatahtlikuks. Ta ütles: "Me ei pea süüdistama teda, vaid neid, kes ta meile saatsid." Tema järel asus Escorialis tööle Pellegrino Tibaldi. 
Zuccari asutas 1595 Sixtus V (paavst 1585–1590) kinnitatud põhikirjaga Accademia di San Luca ja oli selle esimene president. Tema juures olevat õppinud Bartolomeo Carducci.
Veidi enne surma sai Zuccari "cavaliere" tiitli.
Araba provints

Araba provints ehk Álava provints on provints ja ajalooline ala Põhja-Hispaanias Baski autonoomses piirkonnas. Provintsi ametlik nimi on 2011. aastast alates "Araba/Álava" (varem üksnes "Álava").
Haldusjaotus.
Maakonnad.
Territoorium on jagatud seitsmeks maakonnaks ehk "cuadrilla"-ks. Viimane on hispaania keelne termin mida kasutatakse vaid Araba provintsi maakondade kohta. Baski keeles nimetatakse provintsi maakondi kas "taldeak", "kuadrillak" või "eskualdeak". 
Baski keeles on ka ütlus: "Seitse maakonda teevad Araba üheks" ("Zazpi talde Araba Bat").
Need maakonnad on järgmised: 
Vallad.
Provintsi kuuluvad järgmised 51 valda: 
"Sulgudes on valla hispaania keelne nimi."
Kliima.
Provintsis on aasta keskmine temperatuur +11,3 °C, jaanuaris +4,3 °C ja augustis +18,6 °C. Aastas sajab 788 mm, neist jaanuaris 87 ja augustis 48 mm. Aastas paistab päike 1718 tundi, sellest jaanuaris 74 ja augustis 208 tundi.
Poolmaraton

Poolmaraton on kergejõustiku võistlusala ja on nime järgi pool distantsi maratonist ehk 21,0975 km pikkune pikamaajooks (pool maratonijooksu distantsist). See distants ei kuulu olümpiamängude ega maailmameistrivõistluste kavva. Poolmaratonis korraldatakse eraldi maailmameistrivõistlused. Nii nagu maraton, on ka poolmaraton tänava- või maanteejooks.
Rekordid.
Et poolmaratonivõistlusi peetakse üle maailma erinevatel teedel ja tänavatel, siis joostud aegu ei saa otseselt omavahel võrrelda. Rahvusvaheline kergejõustikuliit IAAF siiski ametlikult registreerib kiiremad ajad.
Naised.
Eesti meistrivõistlused poolmaratonis toimuvad septembris SEB Tallinna Sügisjooksu raames.
Biskaia provints

Biskaia provints on provints ja ajalooline ala on Põhja-Hispaanias Baski autonoomses piirkonnas Biskaia lahe rannikul. Provintsi baskikeelne nimi "Bizkaia" on 2011. aastast ühtlasi provintsi ametlik nimi, varem oli ametlik hispaaniakeelne "Vizcaya".
Kliima.
Biskaia provintsi aasta keskmine temperatuur on +14,0 °C, jaanuaris +8,9 °C, augustis +19,8 °C.
Aastas sajab keskmiselt 1236 mm, sealhulgas jaanuaris 130 mm ja augustis 89 mm sademeid. Aastas paistab päike keskmiselt 1525 tundi, sealhulgas jaanuaris 77 ja augustis 174 tundi.